Bretar ætla að senda þúsund öndunarvélar til Indlands, þar sem algjört neyðarástand ríkir vegna heimsfaraldurs kórónuveirunnar. Þúsundir deyja úr COVID-19 á degi hverjum og yfir 300.000 ný tilfelli hafa greinst daglega, tólf daga í röð.
Mikill hörgull er á öndunarvélum, súrefnisbirgðum, lyfjum og öðrum lækningavörum á Indlandi, auk þess sem bóluefni eru víða af skornum skammti þrátt fyrir mikla bóluefnaframleiðslu í landinu. Skortur á súrefnisbirgðum hefur þegar kostað fjölda mannslífa og takmarkast þau ekki við COVID-19 sjúklinga. Minnst 12 sjúklingar létust á stóru sjúkrahúsi í höfuðborginni Nýju Delí þegar súrefnisbirgðir þess gengu til þurrðar. Súrefnisbirgðir eru af hættulega skornum skammti á fjölda sjúkrahúsa um allt Indland, segir í frétt BBC, og fólk sem þarf á súrefni að halda í daglegu lífi þarf að standa í biðröð hálfu dagana eftir áfyllingu á súrefniskúta sína. Talsmenn yfirvalda segja engan skort á súrefnisbirgðum, heldur liggi vandinn í dreifingu þeirra. Þetta telja dómarar við yfirrétt Delí-borgar ekki ásættanlega skýringu og segja nóg komið af pólitísku orðaskaki og undanbrögðum. Í úrskurði dómstólsins segir að ríkisstjórnin verði að bregðast við og koma þessum málum í rétt horf án tafar. Stjórnin hafi gefið fyrirmæli um úthlutun súrefnisbirgða og hún verði að sjá til þess að farið verði eftir þeim.